Diari Oficial de la Generalitat Valenciana


Sumari del DOGV 7116, del 23-09-2013 (2013/9141)

DECRET 122/2013, de setembre, del Consell, pel qual es crea la comissió liquidadora de les extintes cambres agràries provincials de la Comunitat Valenciana, i s'establix el procediment per a la seua liquidació.
------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/09/20/122/dof/vci/html**

### Dades del document

Número de DOGV
:   7116

Data del DOGV
:   23-09-2013

Secció del DOGV
:   I. DISPOSICIONS GENERALS

Número del document
:   2013/9141


Data del document
:   20-09-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Descriptors 

:   * Conselleria de Presidència i Agricultura, Pesca, Alimentació i Aigua
    * reglament intern
    * associació professional
    * agrupació de productors agraris
    * liquidació de societat mercantil
    * legislació

DECRET 122/2013, de setembre, del Consell, pel qual es crea la comissió liquidadora de les extintes cambres agràries provincials de la Comunitat Valenciana, i s'establix el procediment per a la seua liquidació. [2013/9141]  
PREÀMBUL  
  
La Llei 18/2005, de 30 de setembre, va derogar la Llei 23/1986, de 24 de desembre, per la qual es van establir les bases del règim jurídic de les cambres agràries.   
La competència estatal per a promulgar la dita llei deriva de l'article 149.1.18, de la Constitució espanyola, segons la qual l'Estat és competent per a establir les bases del règim jurídic de les administracions públiques. Les dites bases operen únicament com un límit per a les comunitats autònomes, que gaudixen de competència exclusiva sobre les cambres agràries, ja que la Constitució els reconeix sobre agricultura i ramaderia (art. 148.1.7 de la Constitució) competència que totes han assumit a través dels seus estatuts d'autonomia.  
En conseqüència, esta llei va eliminar la regulació estatal, però no va implicar la supressió de les cambres, qüestió que correspon al marc de decisió de les comunitats autònomes, que són les que han d'adoptar la decisió sobre la seua supressió o manteniment, el seu règim jurídic i, si és el cas, la dissolució i liquidació d'acord amb els processos regulats en la normativa autonòmica corresponent.  
La Generalitat ha assumit la competència exclusiva en matèria d'agricultura i ramaderia, de conformitat amb el que preveu l'article 49.3.3 de l'Estatut d'Autonomia de la Comunitat Valenciana. Així mateix, ha assumit la competència exclusiva en matèria de cambres agràries, segons el que disposa l'article 49.1.33 de l'Estatut d'Autonomia, sense perjuí del que disposa el número 10 de l'apartat 1 de l'article 149 de la Constitució espanyola. I, en este sentit, la Llei 10/2012, de 21 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, dins del seu capítol XXI, «De l'extinció de les Cambres Agràries Provincials de la Comunitat Valenciana», va determinar l'extinció de les cambres agràries d'àmbit provincial com a entitats de dret públic.  
A través d'esta regulació inclou la total liquidació i adscripció del patrimoni de les cambres agràries provincials i l'extinció de les relacions jurídiques vigents, i autoritza la conselleria competent en la matèria per a dictar, o si és el cas, proposar al Consell, les mesures necessàries per a procedir a la seua liquidació.   
En esta línia, es considera necessari crear una comissió liquidadora, les funcions, composició i règim de funcionament de la qual es determinen per mitjà del present decret.   
Així mateix, en consonància amb el que disposa la disposició addicional única de la Llei 18/2005, de 30 de setembre, per la qual es va derogar la Llei 23/1986, de 24 de desembre, per la qual van establir les bases del règim jurídic de les cambres agràries, el presente decret establix que el patrimoni de les cambres agràries provincials de la Comunitat Valenciana s'integrarà en el patrimoni de la Generalitat i quedarà adscrit a la conselleria competent en matèria d'agricultura per a la seua afectació a fins i servicis d'interés general agrari en l'àmbit territorial de la Comunitat Valenciana.  
Finalment, s'establix l'assumpció per part de la Generalitat, a través de la conselleria amb competències en matèria d'agricultura, dels drets i obligacions de les entitats extingides. Així mateix, assumirà provisionalment estos mentres es duen a terme les operacions per a la seua total liquidació i adscripció del seu patrimoni.  
Per això, a proposta conjunta del conseller de Presidència i Agricultura, Pesca, Alimentació i Aigua i del conseller d'Hisenda i Administració Pública, conforme amb el Consell Jurídic Consultiu de la Comunitat Valenciana i amb la deliberació prèvia del Consell en la reunió del dia 20 de setembre de 2013,  
  
  
DECRETE  
  
Article 1. Objecte  
Este decret té per objecte crear i establir les funcions, la composició i el règim de funcionament de la Comissió Liquidadora de les Cambres Agràries Provincials, així com la regulació del procediment per a la liquidació dels béns, drets i obligacions de qualsevol naturalesa que constituïxen el patrimoni de les extintes cambres agràries provincials.  
  
  
Article 2. Comissió liquidadora   
La comissió liquidadora, adscrita a la conselleria amb competències en matèria d'agricultura, serà l'òrgan encarregat de la fixació de la destinació del patrimoni de les extintes cambres agràries i la liquidació dels seus béns, drets i obligacions.  
  
Article 3. Composició  
La comissió liquidadora estarà formada pels membres següents:  
  
1. La persona titular de la secretaria autonòmica amb competències en matèria d'agricultura, que exercirà la presidència.   
2. Una persona en representació de la conselleria amb competències en matèria d'hisenda.  
3. Una persona en representació de la conselleria amb competències en matèria de patrimoni.  
4. Una persona en representació de cada una de les organitzacions professionals agràries existents en l'àmbit de la Comunitat Valenciana, designada per l'òrgan de govern que tinga capacitat per a això segons els seus estatuts.  
Per a cada membre es nomenarà una persona suplent que serà designada per l'òrgan, entitat o organització a què represente.   
Exercirà la secretaria de la comissió la persona designada per a això pel titular de la secretaria autonòmica amb competències en matèria d'agricultura.  
  
Article 4. Règim de funcionament  
L'organització i el funcionament d'esta comissió es regularan per les normes previstes per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 5. Inventari de béns, drets i obligacions  
1. Les persones que van exercir les labors de secretaria en la data d'extinció de les cambres agràries provincials, o les persones que si és el cas designe la secretaria autonòmica amb competències en matèria d'agricultura, elaboraran un informe sobre la situació administrativa, pressupostària i patrimonial de cada cambra, en què s'inclouran:  
  
a) La descripció detallada de tots els béns immobles i mobles que integraven el seu patrimoni, la seua situació, estat de conservació i càrregues i tots aquells detalls que les afecten. Així mateix, s'aportarà nota registral simple dels béns immobles pertanyents a les extintes cambres agràries.  
b) L'estat de tresoreria, drets pendents de cobrament i les obligacions reconegudes en el moment d'efectuar la liquidació, així com les persones titulars d'estes. A estos efectes seran donades de baixa aquelles obligacions que no apareguen documentades, així com aquells drets que es consideren de difícil o impossible recaptació o que hagen, així mateix, prescrit.  
2. Els anteriors informes es remetran a la secretaria autonòmica amb competències en matèria d'agricultura per al seu estudi i la determinació exacta de la situació del patrimoni de les cambres agràries en el moment de l'extinció.   
3. La secretaria autonòmica amb competències en matèria d'agricultura realitzarà els actes d'instrucció necessaris per a la determinació, el coneixement i la comprovació de les dades que permeten elaborar un inventari general en què s'incloguen els béns mobles i immobles. A este inventari general s'adjuntarà un balanç econòmic detallat i individualitzat que contindrà els comptes i els saldos, així com l'especificació dels drets i obligacions, incloses les corresponents a les relacions jurídiques de naturalesa laboral vigents en el moment de l'extinció de les cambres agràries.  
4. La relació inventariada de béns mobles i immobles i la documentació adjunta es remetran a la comissió liquidadora.  
  
Article 6. Procediment de liquidació  
1. Elaborat l'inventari general, s'iniciarà el procediment de liquidació d'acord amb el que disposa este apartat:  
a) Els béns i drets que resulten després de la liquidació econòmica de les cambres agràries provincials extingides s'atribuiran a la Generalitat.  
b) La comissió liquidadora efectuarà una proposta sobre l'atribució i la destinació final dels béns immobles, que seran destinats, com a béns de servici públic, a fins i servicis d'interés general agrari en l'àmbit de la Comunitat Valenciana.  
c) Les obligacions pendents de pagament se satisfaran, si és el cas, amb càrrec als romanents de tresoreria existents en les cambres agràries provincials respectives.  
d) Els actius i depòsits financers quedaran pendents d'atribució fins a la finalització total del procés de liquidació als efectes de la compensació general de drets i obligacions.  
e) L'administració dels béns i drets pendents d'atribució correspondrà a la secretaria autonòmica amb competències en matèria d'agricultura, que podrà executar totes les mesures que calga per a la realització efectiva del procediment de liquidació.  
2. Conclòs el procés de liquidació, s'elevarà al Consell una proposta d'aprovació d'esta i d'atribució dels béns i drets resultants.  
  
  
DISPOSICIÓ TRANSITÒRIA  
  
Única. Règim transitori  
Fins que no es procedisca a la liquidació de les extintes cambres agràries provincials, els béns patrimonials mobles i immobles, la documentació i els recursos econòmics d'estes queden sota la tutela de la secretaria autonòmica amb competències en matèria d'agricultura.  
Els gastos corrents i els de mera administració i funcionament, produïts fins a la liquidació final, es deuran en els comptes corrents de les extintes cambres, i els gastos de naturalesa diferent requeriran l'autorització prèvia de la secretaria autonòmica amb competències en matèria d'agricultura.  
  
DISPOSICIÓ DEROGATÒRIA   
  
Única. Derogació normativa  
Queden derogades totes les disposicions del mateix rang o d'inferior que s'oposen al que disposa este decret.  
  
DISPOSICIONS FINALS  
  
Primera. Desplegament  
S'autoritza el titular de la conselleria amb competència en matèria d'agricultura, així com el titular de la conselleria amb competències en matèria de patrimoni, per a dictar els actes i les disposicions necessaris per al desplegament i l'execució d'este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 20 de setembre de 2013  
  
El president de la Generalitat,  
ALBERTO FABRA PART  
  
El conseller de Presidència i Agricultura, Pesca, Alimentació i Aigua,   
JOSÉ CÍSCAR BOLUFER  
  
El conseller d'Hisenda i Administració Pública,  
JUAN CARLOS MORAGUES FERRER


Còpia Permalink ELI